STAR พุ่งแรงเกือบ 7% ทุบสถิติ “ออลไทม์ไฮ” ลุ้นผลงานปี 60-61 พลิกมีกำไร
STAR พุ่งแรงเกือบ 7% ทุบสถิติ "ออลไทม์ไฮ" ลุ้นผลงานปี 60-61 พลิกมีกำไร โดย ณ เวลา 16.03 น. อยู่ที่ระดับ 8.65 บาท บวก 0.55 บาท หรือ 6.79% สูงสุดที่ 8.80 บาท ต่ำสุดที่ 8.15 บาท ด้วยมูลค่าซื้อขาย 113.10 ล้านบาท
7 ก.พ. 2561

ผู้สื่อข่าวรายงานว่า บริษัท สตาร์ ยูนิเวอร์แซล เน็ตเวิร์ค จำกัด (มหาชน) หรือ STAR ณ เวลา 16.03 น. อยู่ที่ระดับ 8.65 บาท บวก 0.55 บาท หรือ 6.79% สูงสุดที่ 8.80 บาท ต่ำสุดที่ 8.15 บาท ด้วยมูลค่าซื้อขาย 113.10 ล้านบาท ทั้งนี้ราคาหุ้นยังปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 15 ก.ย.48

สำหรับปัจจัยที่ส่งผลให้ราคาหุ้น STAR ปรับตัวเพิ่มขึ้นในวันนี้ คาดว่ามาจากการที่ผลประกอบการของบริษัทฯจะพลิกมีกำไรทั้งในปี 60-61
โดยจากการตรวจสอบข้อมูลของ “ข่าวหุ้นธุรกิจออนไลน์” พบว่าผลประกอบการในไตรมาส 3/60 ของ STAR มีผลกำไร 258.28 ล้านบาท จากปี 59 ที่มีผลขาดทุน 133.64 ล้านบาท
ด้านนายกฤช เอทเตอร์ ประธานเจ้าหน้าที่บริหาร STAR เปิดเผยว่า ที่ประชุมวิสามัญผู้ถือหุ้นครั้งที่ 1/2561 เมื่อวันที่ 2 ก.พ. 2561 ได้มีมติอนุมัติการออกและเสนอขายใบสำคัญแสดง สิทธิที่จะซื้อหุ้นสามัญของบริษัทครั้งที่ 3 (STAR-W3) ให้แก่ผู้ถือหุ้นเดิมตามสัดส่วนการถือหุ้นจำนวนไม่เกิน 135,454,748 หน่วย โดยไม่คิดมูลค่า และมีอัตราการจัดสรรเท่ากับ 2 หุ้นสามัญเดิมต่อ 1 หน่วยใบสำคัญแสดงสิทธิ (วอร์แรนต์)
ส่วนกรณีมีเศษให้ปัดเศษทิ้ง โดยมีอัตราการใช้สิทธิ คือ ใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1 หุ้น ซึ่งกำหนดราคาการใช้สิทธิของใบสำคัญแสดงสิทธิอยู่ที่ 4 บาทต่อหุ้น ซึ่งใบสำคัญแสดงสิทธิมีอายุ 2 ปี โดยนับตั้งแต่วันที่ออกและเสนอขาย
ขณะเดียวกันที่ประชุมวิสามัญผู้ถือหุ้นได้อนุมัติการเพิ่มทุนจดทะเบียนของบริษัทเป็น 284,454,971.50 บาท จากเดิม 189,636,647.90 บาท โดยออกหุ้นสามัญเพิ่มทุนจำนวน 135,454,748 หุ้น มูลค่าที่ตราไว้ (พาร์) หุ้นละ 0.70 บาท เพื่อรองรับการใช้สิทธิของ STAR-W3 ในลำดับต่อไป
นอกจากนี้ ที่ประชุมวิสามัญผู้ถือหุ้นยังมีมติอนุมัติการออกและเสนอขายหุ้นกู้ในวงเงินไม่เกิน 500 ล้านบาท เพื่อระดมทุนสำหรับใช้ในกิจการต่างๆ ที่บริษัทได้ร่วมลงทุนกับพันธมิตรใน 3 ธุรกิจหลัก ได้แก่ ธุรกิจรีไซเคิลในประเทศออสเตรเลีย โดยมีการถือหุ้นอยู่ในบริษัท Shenton Energy Pty., Ltd. (Shenton) จำนวน 60% โดยคาดว่าจะใช้เงินลงทุนประมาณ 100 ล้านบาท เพื่อขยายขอบเขตการดำเนินการและคาดว่าจะเริ่มดำเนินการเชิงพาณิชย์ได้ในเดือน ก.พ. 2561 รวมทั้งยังมีอายุสัมปทาน 20 ปี
อีกทั้งธุรกิจที่สอง ได้แก่ ธุรกิจมีเดีย ภายใต้บริษัท สตาร์ มีเดีย กรุ๊ป จำกัด ที่บริษัทถือหุ้นอยู่ 100% โดยในปัจจุบันได้มีการเจรจากับคู่สัญญาในการให้บริการติดตั้งป้ายโฆษณาทั่วกรุงเทพฯทั้งหมด จำนวน 900 ป้าย ซึ่งจะดำเนินการในระยะแรก จำนวน 300 ป้าย โดยจะใช้งบลงทุนประมาณ 150 ล้านบาท และธุรกิจที่สามเป็นการลงทุนธุรกิจเทรดดิ้ง โครงการรถไฟฟ้ารางคู่ที่มีมูลค่าโครงการประมาณ 3,000-4,000 ล้านบาท ซึ่งคาดว่าจะใช้งบลงทุนในธุรกิจดังกล่าวประมาณ 250 ล้านบาท
ดังนั้นทั้ง 3 ธุรกิจดังกล่าวจะเริ่มสร้างรายได้ในปี 2561 ทำให้บริษัทมั่นใจจะสามารถมีกำไรจากการดำเนินงานเพิ่มขึ้นอย่างต่อเนื่อง หลังจากได้มีการปรับโครงสร้างธุรกิจและตัดขายธุรกิจไม่สร้างกำไรออก โดยบริษัทจะเน้นการลงทุนในธุรกิจที่สร้างรายได้แบบยั่งยืนและมั่นคง เพื่อให้มีความเจริญรุ่งเรือง และสร้างผลตอบแทนสูงสุดต่อนักลงทุน รวมทั้งผู้ถือหุ้น
 